text: Marc Montagut, candidat del PDeCAT a Salou, s'adhereix a la candidatura "Sumem per Salou" de Pere Granados
  Marc Montagut, candidat del PDCAT a Salou, ha signat un acord d'adhesió a la candidatura unitària de Sumem per Salou que lidera l'actual alcalde i candidat a la reelecció Pere Granados, amb el qual també subscriu els compromisos del manifest de la candidatura presentada públicament el passat 13 de març.
  Marc Montagut és actualment regidor de Gestió del Territori a l'Ajuntament de Salou, i ja va formar part de la candidatura de Pere Granados en les eleccions municipals del 2011 i les del 2015, mantenint-se durant dos mandats consecutius com a regidor dels governs de l'alcalde Granados.
  Recordem que Pere Granados va presentar el Manifest de Sumem per Salou, en el qual es fa una declaració de principis basats en el lema de "Salou és el més important", i sobre els quals es fonamenta el projecte polític "Sumem per Salou", que el propi Granados va definir com un projecte "plural, unitari i transversal, que integra persones amb idees i sensibilitats diverses."
  Un projecte, deia, que "vol aglutinar a tots aquells que prioritzin i tinguin com únic interès, motiu i objectiu Salou i la societat salouenca, el seu progrés i la seva qualitat de vida" perquè, afegia, "garantim una política 100% municipalista que treballi en projectes d'interès local".
  També es va referir a un projecte "cohesionador", perquè "per seguir transformant la ciutat hem de comptar amb la gent; i per això Sumem per Salou acollim persones amb noves idees, projectes i il·lusió, perquè el motor per avançar és estimar Salou".